王久江

王久江，亦名王九江，係四川綿陽嘅山水畵家兼古董收藏家，喺三台出世。佢嘅畵風承繼傳統結合自主創新，將傳統筆墨、自然物象同埋自身感悟展現喺作品入面。佢持有國家一級美術師頭銜，畵作《頌經》曾獲中國美術家協會優秀獎。

藝術歷程 

1980年代旅居西藏，任職西藏軍區美術創作員，佢嗰陣爲兩本講述西藏民間傳奇故事——《天鵝》同《阿古頓巴的故事》——嘅連環畵繪製插圖。其中《天鵝》入選西藏自治區美術展，獲二等獎。1986年嘅木刻版畵《永恆》獲西藏第五屆美術作品展覽優秀創作獎，同年亦有多張速寫喺《拉薩晚報》上嘅「邏娑畵廊」發表。

1988年，《天葬》喺全國風俗畵大賽獲榮譽獎，《羌山秋韻》喺1989年深圳「晶興盃」中國畵大賽獲三等獎，木刻版畵《放牧人》參與全國第八屆美展。1992年，《聖山》獲加拿大「楓葉盃」大賽入選獎，被多倫多大人物畵廊收藏。1993年，國畵《高秋》入選93四川中國畵系列展，獲優秀獎，並被四川省詩書畵院收藏。山水畵《金色高原》參與2002年全國中國畵作品展。

2003年，具有「新派山水畵」風格嘅《頌經》獲頒中國美術家協會優秀獎，同時喺中國畵大展上展出。近年，佢以《疊溪煙雲圖》參展2018年首屆綿陽市美術作品展，並多次參與喺綿陽市涪城區擧辦嘅「水墨涪城」名家書畵作品邀請展。

除咗山水畵，佢後生嗰陣亦創作過油畵、水粉畵同埋一啲抽象表現主義風格嘅作品。

評價 
出生廣州嘅職業畵家張士瑩論及王嘅作品時話：「淸爽高朗、空曠明潔但並不蕭瑟」。

畵廊

攷

久江
四川人
中國畫家